**אידינה קים מנזל** (באנגלית: **Idina Kim Menzel**; נולדה ב-30 במאי 1971) היא זמרת, פזמונאית ושחקנית יהודיה-אמריקאית. היא התפרסמה בעיקר בשל גילום תפקידה של מורין ג'ונסון במחזמר "רנט", תפקיד אותו שחזרה ב-2005 בסרט המבוסס על המחזמר. ב-1996 הייתה מועמדת לפרס טוני עבור תפקידה ב"רנט". ב-2004 זכתה בפרס טוני לשחקנית הראשית הטובה ביותר במחזמר עבור תפקידה כאלפבה במחזמר "מרשעת". מנזל עשתה את דרכה חזרה לברודוויי במחזמר המקורי "אם/ אז" ‏(2014) שעבור תפקידה בו הייתה מועמדת לפרס טוני לשחקנית הטובה ביותר במחזמר. לאחר מכן היא זכתה בפרס האמנית פורצת הדרך בטקס "נשים במוזיקה" של בילבורד 2014.

מנזל ידועה גם בשל תפקידה בסדרת הטלוויזיה "Glee", בו גילמה את שלבי קורקורן. בעקבות התפקיד זכתה מנזל בהכרה נרחבת שהובילה אותה לסיבוב הופעות במשך שנתיים ולתפקידי משחק נוספים. בין התפקידים הבאים שגילמה היו ננסי בסרט "מכושפת" (2007) ובסרט ההמשך "מכושפת 2" (2022), וקולה של המלכה אלזה בסרטים "לשבור את הקרח", "קדחת הקרח", "ההרפתקה של אולף", "לשבור את הקרח 2" ו"היה היה איש שלג". מנזל היא זוכת פרס טוני לשחקנית הטובה ביותר היחידה שנכנסה לרשימת Top 10 בבילבורד הוט 100. האלבום הרביעי שלה, Holiday Wishes ‏(2014), הגיע למקום השישי בטבלת בילבורד 200. במהלך שנת 2015 יצאה מנזל לסיבוב הופעות עולמי.

ביוגרפיה
--------

אידינה מנזל נולדה למשפחה יהודית. מקום הולדתה של מנזל שנוי במחלוקת, יש דיווחים על כך שנולדה בקווינס או בסיוסט, ניו יורק. היא גדלה בסיוסט, בתם של הלן, תרפיסטית, וסטיוארט מנזל, משווק פיג'מות. יש לה אחות צעירה ממנה בשם קארה (באנגלית: Cara). סביה וסבתה היגרו מרוסיה ומזרח אירופה. הוריה התגרשו כשהייתה בת 15 והיא החלה לעבוד כזמרת חתונות ובר מצוות, עבודה אותה המשיכה בזמן לימודי המשחק שלה בבית הספר טיש לאומנויות באוניברסיטת ניו יורק. קצת לפני שהייתה בת 12 היא עזבה את בית הספר היהודי בו למדה. היא למדה בבית הספר התיכון סיוסט.

היא שינתה את האיות של שם משפחתה ל"מנזל" כדי לשקף את ההיגוי האמריקאי של השם המקורי "מנצל" (Mentzel), היגוי אותו אימצה המשפחה.

היא הייתה חברה של השחקן אדם פסקל לפני שעבדו יחד ב"רנט".

קריירה
------

### תיאטרון

מנזל ב-2004
ב-1995 ניגשה מנזל לאודישן עבור תפקיד באופרת הרוק "רנט", תפקיד שהיה לעבודתה המקצועית הראשונה בתיאטרון, והופעת הבכורה שלה בברודוויי. המחזה "רנט" החל את דרכו באוף ברודוויי ב-26 בינואר 1996, ועבר בהמשך לברודוויי הודות לפופולריות הרבה לו זכה. על תפקידה במחזה כמורין ג'ונסון קיבלה מנזל את מועמדותה הראשונה לפרס הטוני לשחקנית הטובה ביותר במחזמר. מנזל שיחקה במחזה במשך שנה וחצי והופעתה האחרונה בו הייתה ב-1 ביולי 1997.

בעקבות הצלחתה ברנט הוציאה מנזל את אלבום הסולו הראשון שלה הנקרא "Still I Can't Be Still" דרך חברת התקליטים הוליווד רקורדס. היא גילמה את דורותי במחזמר "קיץ 42" בבית האופרה Goodspeed בקונטיקט, את שילה במחזמר "שיער" ואת אמנריס במחזמר "אאידה" בברודוויי. מנזל קבלה מועמדות לפרס דרמה דסק עבור הופעתה כקייט במחזמר "The Wild Party" באוף ברודוויי.

ב-2003 כיכבה מנזל יחד עם השחקנית והזמרת קריסטין צ'נוות' במחזה "מרשעת" בברודוויי, מחזמר מאת סטיבן שוורץ ווויני הולצמן. המחזה מבוסס על ספר מאת גרגורי מגוויר: "מרשעת: תולדות חייה וזמנה של המכשפה הרעה מהמערב" (1995). ב-2004 זכתה מנזל בפרס טוני לשחקנית הראשית הטובה ביותר במחזמר עבור תפקידה כאלפבה, המכשפה הרעה מהמערב. ב-8 בינואר 2005 במהלך ההופעה האחת לפני האחרונה שלה ב"מרשעת", היא נפלה ופצעה צלע תחתונה שלה. הפציעה מנעה ממנה להופיע בהופעה האחרונה של "מרשעת" ב-9 בינואר 2005. למרות זאת מנזל הופיעה בהופעה האחרונה ללא תלבושת, שרה את השיר האחרון שלה וזכתה למחיאות כפיים סוערות במשך 5 דקות. את תפקידה של מנזל כאלפבה מילאה שושנה בין.

בעקבות מרשעת הופיעה מנזל באוף ברודוויי במחזמר "See What I Wanna See", מחזמר שהופעותיו הסתיימו בדצמבר 2005. עבור תפקידה במחזמר הזה קבלה מועמדויות לפרס דרמה דסק ו-Drama League Award. היא חזרה על תפקידה כאלפבה בהפקה מרשעת, התפקיד שזיכה אותה בפרס הטוני, כשהמחזמר עלה ב-7 בספטמבר 2006 בתיאטרון אפולו ויקטוריה בלונדון. בתקופה שבה הופיעה היא הייתה השחקנית המרוויחה ביותר בווסט אנד כששילמו לה 30,000$ לשבוע. מנזל סיימה את עונת ההופעות שלה בווסט אנד ב-30 בדצמבר 2006. לאחר שסיימה להופיע, קרי אליס מלאה את תפקידה כאלפבה.

מנזל גילמה את תפקידה של פלורנס בקונצרט לרגל חגיגות 21 שנים למחזמר "Chess" באולם אלברט המלכותי בלונדון מ-12 במאי עד 13 במאי 2008, לצידם של קרי אליס, אדם פסקל וג'וש גרובן.

ב-2008 גילמה מנזל את תפקידה של פופי, הפילגש של נרו, במחזמר "נרו" מאת סטיבן סייטר ודאנקן שייק בין 11 ל-13 ביולי. לצידה שיחקו גם שחקנית "Glee" ליאה מישל כקלאודיה אוקטביה, ג'פרי קרלסון כנרו ומייקל ארדן כבריטניקוס, אחיה של אוקטביה.

ב-28 בפברואר 2013 נודע שמנזל תעשה את דרכה חזרה לבימות ברודוויי כשתגלם את אליזבת במחזמר החדש "אם/ אז" מאת תום קיט ובריאן יורקי. הופעת הבכורה העולמית של המחזמר החדש בבימויו של מייקל גריף (איתו עבדה מנזל בעבר בהפקה של רנט) התקיימה בתיאטרון הלאומי בוושינגטון די. סי.. הופעת הבכורה לוותה בהצגות מקדימות מ-5 עד 24 בנובמבר 2013. לאחר ההצלחה בתיאטרון מחוץ לעיר עבר המחזה לברודוויי והחל בהצגות מקדימות ב-4 במרץ 2014. המחזה הוצג לראשונה באופן רשמי ב-30 במרץ 2014 וההופעה האחרונה התקיימה ב-22 במרץ 2015. עבור תפקידה ב-"אם/ אז" קיבלה מנזל מועמדות שנייה לפרס טוני לשחקנית הראשית הטובה ביותר במחזמר.

### קולנוע, טלוויזיה, הקלטות ושירה

מנזל ב-2008
בין התפקידים הקולנועיים שביצעה מנזל היו הופעות ב"רק נשיקה", "לנשק את ג'סיקה שטיין", "The Tollbooth", "מים", "שאל את האבק", "מכושפת", "לשבור את הקרח" "לשבור את הקרח 2" ו"רנט", שבו היא ועוד חמישה מחברי צוות השחקנים המקורי של המחזמר ביצעו את תפקידם שוב בסרט. כזמרת מנזל ידועה בטווח הקולי הרחב שלה, והשימוש שלה בטכניקה "חגורה".

מנזל הופיעה בפסטיבל קונצרט הקיץ של "Lilith Fair" ב-1998, ובנוסף כתבה שירים מקוריים אותם היא שרה. היא הופיעה במקומות רבים בעיר ניו יורק. ב-1998 היא הפיקה והוציאה לאור את אלבום הבכורה שלה, "Still I Can't Be Still", בחברת התקליטים הוליווד רקורדס. אלבומה השני, "Here", יצא לאור באופן עצמאי על ידי חברת זל רקורדס ב-2004. היא נתנה את קולה גם לפסקולים, ביניהם הסרט אחות אחרת וסדרת הדרמה הטלוויזיונית עקרות בית נואשות. היא הופיעה גם באלבום "Genius & Friends" של ריי צ'ארלס שיצא לאור ב-2005 בשיר "I Will Be There". ב-2007 היא הופיעה בפסקול של הסרט ביאוולף כשהיא שרה את שיר הקרדיטים "A Hero Comes Home". הודות ליכולות השירה המרשימות שלה, התבקשה מנזל במהלך 2007 ללוות את ריידיאן רוברטס, משתתף התוכנית X פקטור, באלבום הבכורה שלו. באלבום היא ביצעה את הדואט "What If". ב-2005 חזרה מנזל על תפקידה כמורין ג'ונסון בסרט רנט שהתבסס על המחזה, יחד עם עוד חמישה שחקנים מחברי הצוות המקורי של אופרת הרוק. הקרנת הבכורה של הסרט התקיימה ב-23 בנובמבר 2005. אלבום הסולו השלישי שלה, "I Stand", יצא לאור ב-29 בינואר 2008. האלבום כלל שירים חדשים רבים, ביניהם סינגל הליד "Brave", שיר הנושא "I Stand" ו - "Gorgeous". האלבום הגיע למקום ה-58 בבילבורד 200 והיה לאלבום הסולו הראשון של מנזל שהגיע לטבלאות. לאלבום קיימים חמש גרסאות: הגרסה המקורית, הגרסה המיוחדת המוגבלת, גרסת iTunes, גרסת Barnes & Noble וגרסת Borders. מנזל כתבה רבים מהשירים באלבום.

ב-1 באפריל 2008 השיקה מנזל את סיבוב ההופעות שלה שנערך בתקופה של 2008–2009 לרגל הוצאת האלבום "I Stand". בהופעותיה התארחו אורחים מיוחדים, ג'וש גרובן והסקסופוניסט ראבי קולטריין.

ב-11 בנובמבר 2008 מנזל הוציאה לאור את השיר "Hope" שנכתב על ידי פול המפטון עבור אירוע התרמה של "Stand Up to Cancer". ב-27 בנובמבר 2008 היא ביצעה את השיר "I Stand" עבור חברת "M&M Candies" כחלק ממצעד חג ההודיה השנתי של מייסיס.
למנזל היה תפקיד חוזר כשחקנית אורחת בסדרת הטלוויזיה "Glee", בה גילמה את שלבי קורקורן, מאמנת מועדון הזמר היריב "Vocal Adrenaline". מיד כשעלתה הסדרה הבחינו מעריצי "Glee" (הידועים גם בכינויים "Gleeks") בדמיון הרב בין מנזל לליאה מישל שגילמה את רייצ'ל ברי. לדברי בעלה, טיי דיגס, מנזל הביעה עניין באפשרות להופיע כשחקנית אורחת בתפקיד אמה הביולוגית של רייצ'ל. הדמות הוצגה ב-13 באפריל 2010 בפרק "Hell-O", וב-18 במאי 2010 בפרק "Dream On" נחשף כי שלבי היא למעשה אמה הביולוגית של רייצ'ל שענתה למודעה בעיתון של שני אבותיה הגאים של רייצ'ל, בה ביקשו למצוא אישה שתעזור להם להביא ילד לעולם. ליאה מישל ואידינה מנזל שרו יחד את "I Dreamed a Dream" מ"עלובי החיים" ואת השיר "Poker Face" של ליידי גאגא. מנזל שבה ל-Glee בעונה השלישית בפרק "I Am Unicorn", כשהפעם גילמה את תפקיד המורה שגורמת צרות לקווין, פאק וויל שוסטר.

ב-19 ביולי 2010 הופיעה מנזל בבית הלבן בפני הנשיא ברק אובמה והאישה הראשונה מישל אובמה, במסגרת הופעה פרטית שהוזמנה עבורם, ושרה את "Defying Gravity" ו-"What I Did For Love". הקונצרט שודר ב-20 באוקטובר 2010 על ידי חברת PBS.

באפריל 2010 שבה מנזל לבימות הקונצרטים לסיבוב ההופעות שלה "Barefoot at the Symphony Tour", כשהיא מלווה בתזמורות סימפוניות גדולות. הופעותיה כללו שיתופי פעולה עם התזמורת הפילהרמונית של ניו יורק, תזמורת הטיילת של בוסטון והתזמורת הסימפונית של צפון קרוליינה. באוקטובר 2011 שבה מנזל ללונדון להופעת קונצרט חד פעמית בממלכה המאוחדת ברויאל אלברט הול עם התזמורת הפילהרמונית המלכותית בניצוחו של מרווין האמליש. ב-17 וב-18 בנובמבר 2011, במסגרת סיבוב ההופעות, צולמה ההופעה בטורונטו בקונסרבטוריון המלכותי למוזיקה עבור ההופעה המיוחדת השנייה שלה ב-PBS. היא לוותה על ידי סימפוניית קיצ'נר-ווטרלו בניצוחו של מרווין המליש, עם הופעת אורח של טיי דיגס, בעלה של מנזל. ההופעה "Idina Menzel Live: Barefoot at the Symphony" יצאה לאור בפורמטים CD, DVD וכשידור ב-PBS במרץ 2012. מנזל הודיעה שהיא תמשיך להופיע בהופעות חיות במהלך 2012. ההופעה הראשונה הייתה ב-8 ביולי 2012 בפסטיבל רוויניה בקרבת שיקגו, אילינוי. הופעת הבכורה שלה כסולנית בקרנגי הול תוכננה ל-29 באוקטובר 2012 אך נדחתה ל-13 בינואר 2013 בשל ההשפעה ההרסנית של סופת ההוריקן סנדי בניו יורק.
ביוני 2013 הופיעה מנזל באוסטרליה במסגרת סיבוב הופעות שם. היא הופיעה בדרום אוסטרליה, מלבורן, בריזביין ופעמיים בבית האופרה של סידני.

לימים דיבבה מנזל את אלזה בסרט ההנפשה "לשבור את הקרח" שיצא לאקרנים ב-22 בנובמבר 2013. ביצועיה של מנזל בסרט זכו לשבחים של מבקרי קולנוע שבדרך כלל התייחסו לביצוע שלה לשיר "Let It Go". מבקר אחד אף תיאר את הביצוע שלה כ"תחנת כוח".

מנזל הוזמנה לבצע את השיר "Let It Go" בטקס פרסי אוסקר ה-86 במרץ 2014, שבו זכה השיר בפרס אוסקר לשיר המקורי הטוב ביותר. כשג'ון טרבולטה הציג אותה לפני שעלתה לשיר הוא הציג אותה בטעות כ"אדל דזים". פליטת הפה הפכה למם אינטרנט פופולרי. לדברי מקור בערוץ E! מנזל לא כעסה על התקלה. כתגובה לטעות בהגיית שמה פרסמה מנזל תאורי הצגות סאטיריות שקידמו את שמה כאדל דזים בציון עבודותיה הקודמות ב-Nert ‏(Rent), ‏Wicked-ly ‏(Wicked) ‏ו-Farfignugen ‏(Frozen).
שלושה ימים לאחר הטקס טרבולטה התנצל פומבית על ההגייה המוטעית של שמה. בטקס פרסי אוסקר ה-87 מנזל הציגה את פרס האוסקר לשיר המקורי הטוב ביותר יחד עם טרבולטה, כשהיא מציגה אותה בבדיחות בשם "גלום גזינו". במעמד זה טרבולטה אמר את שמה כראוי על הבמה.

ב-17 ביוני 2014 במהלך קונצרט ברדיו סיטי מיוזיק הול אישרה מנזל כי היא עובדת על אלבום חג מולד שיכלול חומרים חדשים שעתידים לצאת לאור באותה שנה. באותו קונצרט היא ביצעה את אחד הלחנים החדשים של האלבום, "December Prayer". האלבום, "Holiday Wishes", יצא לאור ב-14 באוקטובר 2014. האלבום הגיע עד כה למקום העשירי ברשימת בילבורד 200, ובכך היה לאלבום שלה שהגיע הכי גבוה בטבלאות כאמנית סולו. ב-26 בנובמבר 2014 הודיעה מנזל בדף הפייסבוק שלה כי היא תצא לסיבוב הופעות במהלך קיץ 2015. זהו סיבוב ההופעות העולמי הראשון שלה והפעם הראשונה בה תופיע באירופה ואסיה.

מנזל כובדה בפרס אמנית פורצת הדרך בטקס "נשים במוזיקה" של בילבורד 2014.

ב-1 בפברואר 2015 שרה מנזל את המנון ארצות הברית בסופרבול XLIX באצטדיון אוניברסיטת פיניקס.

בפברואר 2020 השיר שנכתב על ידי אידינה מנזל "Into the Unknown" בוצע על ידי מספר זמרות במהלך טקס חלוקת פרסי אוסקר. כל מבצע שר שורה אחת של השיר בשפה אחרת: מריה לוסיה הייברג רוזנברג בדנית, וילמיין ורקייק בגרמנית, טאקאקו מטסו ביפנית, כרמן שרהי בספרדית אמריקה הלטינית, ליסה סטוקה בנורווגית, קאסיה לאסקה בפולנית, אנה בוטולינה ברוסית, ז'יזלה בספרדית אירופית וגאם וויצ'יאני בתאילנדית.

אמנות
-----

סוג הקול של מנזל שנוי לעיתים במחלוקת בקרב מבקרי מוזיקה ותיאטרון. רובם מאמינים שמנזל היא בעלת קול מסוג סופרן, בעוד שאחרים טוענים שהקול שלה הוא מצו-סופרן. סטפן הולדן מהניו יורק טיימס תיאר את הקול של מנזל כך: קול רם של סופרן מלא הדומה לקולה של שחקנית הברודוויי אתל מרמן. צלילי הסופרן שמנזל מפיקה נשמעים כמו בכי ראשוני התובע הקשבה ותשומת לב. בהתאם לשיר קולה עשוי להישמע תינוקי ותובעני או חזק ומלכותי.

מנזל סיפרה על טכניקת השירה שלה כי היא מעדיפה להימנע מהזזת הכתפיים כשהיא שרה. היא אמרה ל-"Philippine Star" שלמעשה עבור צליל חזק וארוך היא משתדלת לקחת נשימה קטנה, מכיוון שכך יהיה פחות אוויר שיחבוט את דרכו החוצה. מנזל החלה בלימודים מקצועיים לשירה קלאסית בגיל 8. כשהחלה בלימודי התיכון היא החליטה להמשיך בז'אנרים אחרים, במיוחד R&B וג'אז. כשהפכה לזמרת חתונות מנזל נחשפה בסופו של דבר למגוון רחב של ז'אנרים, החל בג'אז ורוק, וכלה במוטאון.

חיים אישיים
-----------

מנזל נישאה לשחקן טיי דיגס ב-11 בינואר 2003. הם הכירו ב-1995 במהלך הפקת האופרה רנט בה גילם דיגס את דמותו של בנג'מין (בני) קופין השלישי. לשניים בן משותף, ווקר נתנאל דיגס, שנולד ב-2 בספטמבר 2009. בסוף 2013 נודע שמנזל ודיגס נפרדו לאחר 10 שנות נישואין. הם התגרשו ב-3 בדצמבר 2014.  

מנזל החלה לצאת עם השחקן אהרון לור והם הופיעו יחד באפריל 2015 בארוחת הערב השנתית של תא כתבי הבית הלבן. באוגוסט 2015 מנזל ולור קנו יחד בית הממוקם באנסינו, לוס אנג'לס, קליפורניה. ב-2005 הם כיכבו יחד בעיבוד קולנועי של מחזמר ברודוויי, זוכה פרסי טוני ופוליצר, רנט, וכן במחזמר אוף ברודוויי See What I Wanna See. ב-23 בספטמבר 2016 הצהירה מנזל בחשבון הטוויטר שלה על אירוסיה ללור. הם נישאו במהלך סוף השבוע של 22 בספטמבר 2017.  

מנזל מזוהה כפמיניסטית, "אני אוהבת שאני מגלמת את הדמויות של כל הנשים החזקות האלה. אבל הן לא רק חזקות, הן נשים בעלות פגיעות עמוקה וצריכות לעבור מסע כדי להוציא את כוחן אל הפועל".

הופעות בתיאטרון
---------------

| שנת התחלה | הפקה | תפקיד |
| --- | --- | --- |
| 1996 | רנט | מורין ג'ונסון |
| 2000 | המסיבה הפרועה | קייט |
| קיץ 42 | דורותי |
| 2001 | שיער | שילה |
| אאידה | אמנריס |
| 2002 | מונולוגים מהווגינה | שחקנית |
| מצחיקונת (קונצרט) | פאני ברייס |
| 2003 | מרשעת | אלפבה |
| 2004 | תא האגרה | רוקסוואל כהן |
| 2005 | See What I Wanna See | קסה, האישה (לילי), השחקנית (דינה) |
| 2006 | מרשעת (לונדון) | אלפבה |
| 2008 | שחמט (קונצרט) | פלורנס ווסי |
| נרו | פופי סבינה |
| 2014 | אם/אז | אליזבת ווהן |

הופעות בקולנוע ובטלוויזיה
-------------------------

### קולנוע

| שנה | סרט | תפקיד | הערות |
| --- | --- | --- | --- |
| 2001 | לנשק את ג'סיקה שטיין | שושבינה |  |
| 2002 | רק נשיקה | לינדה |  |
| 2004 | The Tollbooth | רקל כהן-פלקסמן |  |
| מים | ג'סי טורנר |  |
| 2005 | רנט | מורין ג'ונסון |  |
| 2006 | שאל את האבק | וורה ריבקין |  |
| 2007 | הדרך לברודוויי | עצמה |  |
| מכושפת | ננסי טרמיין |  |
| 2013 | לשבור את הקרח | אלזה | דיבוב |
| 2015 | קדחת הקרח |
| 2017 | לשבור את הקרח - ההרפתקה של אולף |
| 2018 | ראלף שובר את האינטרנט |
| 2019 | לשבור את הקרח 2 |
| 2019 | יהלום לא מלוטש | דינה רטנר |  |
| 2020 | היה היה איש שלג | אלזה | דיבוב |
| 2021 | סינדרלה | האם החורגת |  |
| 2022 | מכושפת 2 | ננסי טרמיין |  |
| 2023 | את מה-זה לא מוזמנת לבת מצווה שלי | ברי פרידמן |
| TBA | *American Murderer* | מלאני |  |

### טלוויזיה

| שנה | שם | תפקיד | הערות |
| --- | --- | --- | --- |
| 1998 | הרקולס: הסדרה המצוירת | סירס | פרק אחד |
| 2004 | שירות הצלה (Rescue Me) | קרול | פרק אחד |
| 2005 | קווין היל | פרנסין פרסקוט | שני פרקים |
| 2009 | מרפאה פרטית | ליסה קינג | שני פרקים |
| Great Performances | פלורנס ואסי | פרק אחד |
| 2010-13 | Glee | שלבי קורקורן | 12 פרקים |
| 2010 | Wonder Pets | מלכת הלבבות | פרק אחד: "הרפתקאות בארץ הפלאות" |
| רחוב סומסום | עצמה | פרק אחד |
| 2011 | פרויקט Glee | עצמה | עונה ראשונה פרק שני: "Theatricality" |
| 2015 | ארתור | ד"ר פאולה (דיבוב) | עונה 18, פרק 10: "Shelter from the Storm" |
| 2016 | לשבור את הקרח: הזוהר הצפוני | אלזה | ספיישל |
| 2017 | חופים | ססיליה קרול "סיסי" בלום | סרט טלוויזיה |
| החדר הירוק של ג'ולי | עצמה | פרק: "The Show Must Go On" |
| Ant & Dec's Saturday Night Takeaway | כרוז אורחים | עונה 14 פרק 7 |

### שונות

| שנה | שם | תפקיד | הערות |
| --- | --- | --- | --- |
| 2013 | דיסני אינפיניטי | אלזה | משחק וידאו |
| 2014 | דיסני אינפיניטי 2.0: גיבורי העל של מארוול | אלזה | משחק וידאו |
| 2015 | דיסני אינפיניטי 3.0 | אלזה | משחק וידאו |
| 2015-16 | ‏Sirius Satellite Radio‏ | DJ אורח | תוכנית רדיו (20 תוכניות) |

דיסקוגרפיה
----------

* Still I Can't Be Still ‏(1998)
* Here ‏(2004)
* I Stand ‏(2008)
* Holiday Wishes ‏(2014)
* Idina ‏(2016)
* Christmas: A Season of Love ‏(2019)

סיבובי הופעות
-------------

אידינה מנזל פרסמה תאריכים עבור סיבוב ההופעות העולמי שלה לשנת 2015. יש לה הופעות מתוכננות בקוריאה, יפן, דרום אסיה, אירופה, אירלנד, בממלכה המאוחדת ולבסוף בארצות הברית ובקנדה. היא תפתח את סיבוב ההופעות בארצות הברית בריצ'מונד, וירג'יניה בתיאטרון Altria ב-7 ביולי, ועתידה לסיים את סיבוב ההופעות בלוס אנג'לס, קליפורניה באמפיתיאטרון הוליווד בול ב-3 באוקטובר.

פרסים ומועמדויות
----------------

| שנה | פרס | קטגוריה | שם ההצגה | תוצאה |
| --- | --- | --- | --- | --- |
| 1996 | פרס טוני | שחקנית המשנה הטובה ביותר במחזמר | רנט | **מועמדות** |
| 2000 | פרס דרמה דסק | שחקנית משנה יוצאת מן הכלל במחזמר | המסיבה הפרועה | **מועמדות** |
| 2004 | פרס טוני | השחקנית הטובה ביותר במחזמר | מרשעת | **זכייה** |
| פרס גראמי | אלבום המחזמר הטוב ביותר | **זכייה** |
| פרס דרמה דסק | שחקנית יוצאת מן הכלל במחזמר | **מועמדות** |
| Drama League Award | Distinguished Performance | **מועמדות** |
| פרס מעגל מבקרים חיצוני | שחקנית יוצאת מן הכלל במחזמר | **מועמדות** |
| פרס הקהל בברודוויי | Best Lead Actress in a Musical | **זכייה** |
| Best Diva Performance | **זכייה** |
| Best Onstage Pair (עם קריסטין צ'נוות') | **זכייה** |
| 2005 | פרס דרמה דסק | Best Lead Actress in a Musical | See What I Wanna See | **מועמדות** |
| Drama League Award | Distinguished Performance | **מועמדות** |
| 2006 | Whatsonstage.com Theatregoers Choice Award | השחקנית הטובה ביותר במחזמר | מרשעת | **זכייה** |
| 2014 | פרס טוני | Best Performance by a Leading Actress in a Musical | אם/אז | **מועמדות** |
| Drama League Award | Distinguished Performance | **מועמדות** |
| פרס דרמה דסק | שחקנית יוצאת מן הכלל במחזמר | **מועמדות** |
| פרס הקהל בברודוויי | Best Leading Actress in a Musical | **זכייה** |
| Best Onstage Pair (עם ג'יימס סניידר) | **זכייה** |
| Best Diva Performance | **מועמדות** |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אידינה מנזל** |

* אתר האינטרנט הרשמי של אידינה מנזל
* אידינה מנזל במסד הנתונים IBDB (באנגלית)
* אידינה מנזל, ברשת החברתית פייסבוק

* אידינה מנזל, ברשת החברתית אקס (טוויטר)

* אידינה מנזל, ברשת החברתית אינסטגרם

* אידינה מנזל, ברשת החברתית טיקטוק

* אידינה מנזל, סרטונים בערוץ היוטיוב

* אידינה מנזל, במסד הנתונים הקולנועיים IMDb (באנגלית)

* אידינה מנזל, באתר AllMovie (באנגלית)

* אידינה מנזל, באתר Rotten Tomatoes (באנגלית)

* אידינה מנזל, במסד הנתונים הקולנועיים KinoPoisk (ברוסית)

* אידינה מנזל, באתר אייטונס (באנגלית)

* אידינה מנזל, באתר ספוטיפיי

* אידינה מנזל, באתר סאונדקלאוד (באנגלית)

* אידינה מנזל, באתר Last.fm (באנגלית)

* אידינה מנזל, באתר MusicBrainz (באנגלית)

* אידינה מנזל, באתר דיזר

* אידינה מנזל, באתר Yandex.Music (ברוסית)

* אידינה מנזל, באתר Discogs (באנגלית)

* אידינה מנזל, באתר Songkick (באנגלית)

* אידינה מנזל, באתר Genius

* אידינה מנזל, באתר בילבורד (באנגלית)

* אידינה מנזל, באתר טיידל (באנגלית)

הערות שוליים
------------

1. 1 2  ‏Idina Menzel Biography, באתר biography
2. ↑  Erin Strecker, ‏Idina Menzel Accepts Breakthrough of the Year Honor & Is Surprised by Her Foundation's Children's Choir, באתר Billboard, ‏12 בדצמבר 2014
3. ↑  Keith Caulfield, ‏'Let It Go' Helps Idina Menzel Make Hot 100 History, באתר Billboard, ‏15 במרץ 2014
4. ↑  IDINA MENZEL: WORLD TOUR 2015, באתר של אידינה מנזל, 21 בינואר 2015
5. ↑  Gary Susman, ‏Racist death threats target Taye Diggs, באתר Entertainment, ‏6 בדצמבר 2004
6. ↑  Barry Lewis, ‏Broadway sensation Menzel has Catskill roots, באתר recordonline, ‏31 ביולי 2010
7. ↑  Joe Neumaier, ‏RENT CONTROL. One part original, one part newcomer, באתר NYDailyNews, ‏15 בנובמבר 2005
8. ↑  Jason Ankeny, ‏Artist Biography: Idina Menzel, באתר AllMusic
9. ↑  אידינה מנזל במסד הנתונים IBDB (באנגלית)
10. ↑  Bruce Weber, ‏The Wicked Young Witches, באתר NYTimes, ‏26 באוקטובר 2003
11. ↑  Boris Kachka, ‏Something Wicked This Way Comes, באתר New York Magazine
12. ↑  Jew of the Week: Idina Menzel, באתר Jew of the Week
13. ↑  Kelly Boyle, ‏Menzel delivers a Wicked good performance, באתר BostonMusic, ‏12 בנובמבר 2008
14. ↑  Linda Saslow, ‏ARTS & ENTERTAINMENT; Revolving Roles, באתר The New York Times, ‏27 בנובמבר 2005
15. ↑  Jesse McKinley, ‏Ding Dong, a Witch Is Hurt, but She Takes Her Final Bow, באתר The New York Times, ‏10 בינואר 2005
16. ↑  John Nathan
and Andrew Gans, ‏Idina Menzel to Star in London’s Wicked, באתר Playbill, ‏21 באפריל 2006
17. ↑  IDINA MENZEL HIGHLIGHTS CASTING FOR POWERHOUSE MUSICALS, באתר Powerhouse Theater, ‏13 ביולי 2008
18. ↑  Andrew Gans, ‏New Musical If/Then, Starring Tony Winner Idina Menzel, Will Arrive at Broadway's Richard Rodgers Theatre in March 2014, באתר Playbill, ‏17 ביולי 2013
19. ↑  Gordon Cox, ‏‘If/Then’ to Close on Broadway in March, באתר Variety, ‏9 בינואר 2015
20. ↑  2014 Tony Award Nominations - The Complete List, באתר Broadway World, ‏29 באפריל 2014
21. ↑  Andrew Gans, ‏Tony Winner Menzel to Perform During Macy's Thanksgiving Day Parade, באתר Playbill, ‏11 בנובמבר 2008
22. ↑  Andrew Gans, ‏Macy's Parade Features White Christmas, In the Heights, South Pacific, Hair and Mermaid, באתר Playbill, ‏27 בנובמבר 2008
23. ↑  Wicked‘s Idina Menzel Would ‘Love’ to Guest Star on Glee, באתר People, ‏3 בדצמבר 2009
24. ↑  David La Rosa, ‏Glee’s Lea Michele and On-Screen Mother Idina Menzel Sing ‘Somewhere’, באתר Running Lip, ‏26 בספטמבר 2011
25. ↑  Nathan Lane, Idina Menzel, Brian d'Arcy James and More to Perform Broadway Celebration at White House, באתר Broadway, ‏14 ביולי 2010
26. ↑  BWW, ‏Idina Menzel Live: Barefoot at the Symphony to Premiere on Chicago's PBS January 9; March 3 Nationwide, באתר Broadway World, ‏9 בינואר 2012
27. ↑  BWW News Desk, ‏Ravinia Festival Announces 2012 Season: Idina Menzel, Barbara Cook & More!, באתר Broadway World, ‏8 במרץ 2012
28. ↑  Andrew Gans, ‏Idina Menzel's Carnegie Hall Solo Debut Concert Now Set for 2013, באתר Playbill, ‏2 בנובמבר 2012
29. ↑  Anthony Breznican, ‏Disney's 'Frozen': Kristen Bell and Idina Menzel to voice animated tale, באתר Entertainment, ‏ 11 ביוני 2012
30. ↑  Marc Snetiker, ‏Disney's 'Frozen' soundtrack: Ranking all nine original songs, באתר Entertainment, ‏30 בנובמבר 2013
31. ↑  Lina Das, ‏Idina Menzel: A snow queen to melt our hearts, באתר Daily Mail, ‏1 בדצמבר 2013
32. ↑  Linda Barnard, ‏Frozen will warm your heart: review, באתר The Star, ‏27 בנובמבר 2013
33. ↑  Matt DeTurck, ‏CD Review: Disney's "Frozen" Soundtrack, באתר Rochester City Newspaper, ‏27 בנובמבר 2013
34. ↑  Nasim Asl, ‏Frozen Melts Viewers’ Hearts, באתר The Oxford Student, ‏13 בדצמבר 2013
35. ↑  Alexandra Cummings, ‏10 Hilarious Reactions to John Travolta's Oscar Gaffe, באתר WhoSay
36. ↑  Marc Malkin, ‏dina Menzel Hugged John Travolta After Her Oscars Performance, "Laughed Off" Adele Dazeem Mishap, באתר E!, ‏4 במרץ 2014
37. 1 2  Jason Newman, ‏John Travolta Apologizes to 'Frozen' Star Idina Menzel for Oscar Flub, באתר Rollingstone, ‏5 במרץ 2014
38. ↑  Chris Eggertsen, ‏God Exists: Idina Menzel renamed 'Adele Dazeem' in official Playbill for 'If/Then', באתר HitFix, ‏4 במרץ 2014
39. ↑  Patrick Ryan, ‏Idina Menzel gets sweet revenge on John Travolta for Adele Dazeem flub, באתר Entertain This, ‏22 בפברואר 2015
40. ↑  Ryan McPhee, ‏Deck the Halls with...Idina Menzel?! The If/Then Star Reveals Plans for a Christmas Album, באתר Broadway, ‏17 ביוני 2014
41. ↑  BWW News Desk, ‏Happy Early Holidays! Idina Menzel's HOLIDAY WISHES Album Will Get October 14 Release, באתר Broadway World, ‏4 בספטמבר 2014
42. ↑  Wendy Geller, ‏'Frozen' Superstar Idina Menzel Announces 2015 World Tour, באתר Yahoo, ‏24 בנובמבר 2014
43. ↑  Colin Stutz, ‏Ariana Grande & Idina Menzel to Receive Honors at 2014 Billboard Women in Music Awards, באתר Billboard, ‏11 בנובמבר 2014
44. ↑  Idina Menzel to sing National Anthem at Super Bowl, באתר Nfl, ‏1 בינואר 2012
45. ↑  Paul Harris, ‏Regional Legit Review: ‘If/Then’, באתר Variety, ‏3 בדצמבר 2013
46. ↑  Bettina Sheppard, M.A. ‏Mezzo-Soprano, באתר netplaces
47. ↑  Stephen Holden, ‏Big Voice, Defying Gravity, באתר The New York Times, ‏ 17 ביוני 2014
48. ↑  Raymond de Asis Lo, ‏Idina Menzel is a diva in her own right, באתר The Philippine Star, ‏1 בדצמבר 2013
49. ↑  Idina Menzel Biography, באתר tv.com
50. ↑  Idina Menzel and Taye Diggs, באתר variety, ‏30 בינואר 2003
51. ↑  Sarah Michaud, ‏Taye Diggs and Idina Menzel Welcome a Son, באתר People, ‏3 בספטמבר 2009
52. ↑  Tim Nudd, ‏Taye Diggs and Idina Menzel Separate, באתר People, ‏11 בדצמבר 2013
53. ↑  Lucy Mapstone, ‏Idina Menzel and Taye Diggs finally finalise their divorce... a year after ending their 10-year marriage, באתר DailyMail, ‏16 בינואר 2015
54. ↑  Inside Idina Menzel and Aaron Lohr's Encino Mansion, באתר פורבס, 28 באוגוסט 2015
55. ↑  Idina Menzel 2015 World Tour North American Schedule

| פרס טוני לשחקנית הראשית הטובה ביותר במחזמר |
| --- |
| 1947–1975 | גרייס הרטמן (1948) • ננט פאברי (1949) • מרי מרטין (1950) • אתל מרמן (1951) • גרטרוד לורנס (1952) • רוזלינד ראסל (1953) • דולורס גריי (1954) • מרי מרטין (1955) • גוון ורדון (1956) • ג'ודי הולידיי (1957) • תלמה ריטר / גוון ורדון (1958) • גוון ורדון (1959) • מרי מרטין (1960) • אליזבת סיל (1961) • אנה מריה אלברגטי / דיאן קארול (1962) • ויוויאן לי (1963) • קרול צ'אנינג (1964) • לייזה מינלי (1965) • אנג'לה לאנסברי (1966) • ברברה האריס (1967) • פטרישה ראוטלדג' / לזלי אגאמס (1968) • אנג'לה לאנסברי (1969) • לורן באקול (1970) • הלן גלאגר (1971) • אלכסיס סמית' (1972) • גליניס ג'ונס (1973) • וירג'יניה קאפרס (1974) • אנג'לה לאנסברי (1975) |
| 1976–2000 | דונה מקצ'ני (1976) • דורותי לודון (1977) • לייזה מינלי (1978) • אנג'לה לאנסברי (1979) • פטי לופון (1980) • לורן באקול (1981) • ג'ניפר הולידיי (1982) • נטליה מאקארובה (1983) • צ'יטה ריברה (1984) • ברנדט פיטרס (1986) • מריאן פלנקט (1987) • ג'ואנה גליסון (1988) • רות בראון (1989) • טיין דיילי (1990) • ליאה סלונגה (1991) • פיית' פרינס (1992) • צ'יטה ריברה (1993) • דונה מרפי (1994) • גלן קלוז (1995) • דונה מרפי (1996) • ביבי ניווירת' (1997) • נטשה ריצ'רדסון (1998) • ברנדט פיטרס (1999) • הת'ר הדלי (2000) |
| 2001–הווה | קריסטין אברסולה (2001) • סאטון פוסטר (2002) • מריסה ג'ארט וינוקור (2003) • אידינה מנזל (2004) • ויקטוריה קלארק (2005) • לה־שאנז (2006) • קריסטין אברסולה (2007) • פטי לופון (2008) • אליס ריפלי (2009) • קתרין זיטה-ג'ונס (2010) • סאטון פוסטר (2011) • אודרה מקדונלד (2012) • פטינה מילר (2013) • ג'סי מולר (2014) • קלי אוהרה (2015) • סינתיה אריבו (2016) • בט מידלר (2017) • קתרינה לנק (2018) • סטפני ג'יי בלוק (2019) • אדריאן וורן (2021) • חואקינה קלוקנגו (2022) • ויקטוריה קלארק (2023) |

| **לשבור את הקרח** |
| --- |
| סרטים ראשיים | לשבור את הקרח • לשבור את הקרח 2 • לשבור את הקרח 3 |
| סרטים נוספים | קדחת הקרח • ההרפתקה של אולף • היה היה איש שלג • אולף מציג |
| דמויות | אנה • אלזה • קריסטוף • אולף |
| מוזיקה | Let It Go • Do You Want to Build a Snowman?‎ • For the First Time in Forever • In Summer • Love Is an Open Door • Reindeer(s) Are Better Than People • Fixer Upper |
| צוות | **הפקה:** פיטר דל וצ'ו**בימוי:** ג'ניפר לי • כריס באק**שחקנים:** קריסטן בל • אידינה מנזל • ג'ונתן גרוף • ג'וש גד |
| נושאים קשורים | מלכת השלג • לשבור את הקרח (מחזמר) |

|  |  |  |
| --- | --- | --- |
| **הקודם**: | **פרס אמנית פורצת דרך של פרסי הנשים במוזיקה של בילבורד**  **2014: אידינה מנזל**  | **הבא**:**2015: טורי קלי** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007356986905171
* BnF: cb156035767 (data)
* CiNii: DA15664263
* GND: 135006821
* ISNI: 0000 0001 1448 6257
* LCCN: no97078470
* MusicBrainz: 929ca8c3-5df3-4fe9-bc59-f8d603780bce
* NKC: xx0103118
* NTA: 383680956
* SNAC: w6ww93h7
* VIAF: 76638174
* WorldCat: lccn-no97078470

 |